Къанокъуэ Арсен фIыщIэ къыхуащI
2013 гъэм мэкъуауэгъуэм и 1-м къыщыщIэдзауэ 30-р къэсыху Къэбэрдей-Балъкъэрым и Интернет-егъэблэгъапIэм (www.glava.kbr.ru) зыкъыхуагъэзащ цIыху 206-м. Республикэм щыпсэухэм я нэхъыбэр егъэпIейтей псэупIэм егъэщIылIа Iуэхухэм (тхыгъэ 56-рэ). ЛэжьапIэ къагъуэтынымкIэ къыдэIэпыкъуну республикэм и Iэтащхьэм къелъэIуащ цIыху 12. Узыншагъэр хъумэным, егъэджэныгъэм я IэнатIэхэм цIыху 23-рэ, ЖКХ-м и Iуэху-тхьэбзэхэр зыхуэдэм цIыху 16 топсэлъыхь. ЩIыпIэ самоуправленэм и органхэмрэ ЖКХ-м и IуэхущIапIэхэмрэ я лэжьыгъэр зыхуэдэр къаIуатэ цIыху 75-м. ЦIыхуи 7-м Къанокъуэ Арсен фIыщIэ псалъэхэмкIэ зыхуагъэзащ.
«Балъкъ ауз» къэфакIуэ гупу Малкэ къуажэм щыщым хэтхэм я адэ-анэхэм Къанокъуэ Арсен и Интернет-егъэблагъапIэм зыкъыхуагъэзащ Москва щекIуэкIыну Урысейпсо хореографие зэпеуэм я бынхэр кIуэнымкIэ защIигъэкъуэну къелъэIуу. КъБР-м и Iэтащхьэр адэ-анэхэм я тхыгъэм пэджэжащ икIи гъуаз-джэхэм я «Кавказым и вагъуэхэр Москва щоблэ» фестивалым гупыр кIуэнымкIэ ядэIэ-пыкъуащ. Ди сабийхэр езыхэм я ныбжьхэр зыхэта зэпеуэм щытекIуащ икIи фестивалым и Гран-при-р къахьащ, медалхэмрэ щIыхь тхылъхэмрэ къыхуагъэфэщащ. Абы и мызакъуэу щIалэ, хъыджэбз цIыкIухэр къэралым и псей нэхъыщхьэм — Кремлым щагъэувам — щыIащ, ди къэралым и щыхьэрым и щIыпIэ нэхъ дахэхэр къаплъыхьащ.
Налшык щыпсэу Аулъэ Елизаветэ КъБР-м и Iэтащхьэм зыхуигъэзащ лэжьапIэ къигъуэтынымкIэ дэIэпыкъуну къелъэIуу. «Сэ компьютер технологиехэмкIэ инженерым и щIэныгъэ сиIэщ ауэ а IэщIагъэм срилэжьакъым. ПщIэ зыхуэсщI Арсен, Башир и къуэ! СынолъэIу лэжьапIэ къэзгъуэтынымкIэ укъыздэIэпыкъуну», — къыщыгъэлъэгъуащ тхыгъэм. Къанокъуэ Арсен пщэрылъ зэращищIам ипкъ иткIэ, Аулъэ Елизаветэ ирагъэблэгъащ проводник ныкъуэ IэмэпсымэхэмкIэ Налшык заводым. Абы къыщепсэлъэнущ «Микроэлектроникэм и инженер» IэщIагъэм зэрыхэзагъэм теухуауэ.
Белэ Речкэ къуажэм щыпсэу Гергоковэ Чэзибан Къанокъуэ Арсен хуэтхьэусыхащ псы зэрыкIуэ бжьамийр кхъахэ хъуауэ жиIэри. Абы къыхэкIыу псыр унэ кIуэцIым нос. Ари гулъытэншэу къигъэнакъым. «Водоканал» IуэхущIапIэм псы зэрыкIуэ бжьамийуэ метр 80 иукъуэдиящ. Апхуэдэ щIыкIэкIэ Гергоковэ Чэзибан и лъэIур ягъэзэщIащ.
Дон Iус Ростов щыпсэу Матущенкэ Вячеслав псалъэ гуапэхэмкIэ республикэм и Iэтащхьэм зыкъыхуигъэзащ: «ПщIэ зыхуэтщI Арсен Башир и къуэ! Къэбэрдей-Балъкъэр Республикэм хьэщIэхэр фIы дыдэу зэрыщрагъэблагъэмкIэ фIыщIэ пхуэсщIыну хуит сыщI! Си щхьэгъусэмрэ сэрэ накъыгъэм Налшык зыщыдгъэпсэхуащ. Къалэр, паркыр, абы къегъэщIылIа щIыпIэ хьэлэмэтхэр къабзэщ, зыхуей хуэгъэзащ, республикэр мамырщ, уасэхэр щыинкъым. Къалэм дыщыIэхукIэ дэ зы цIыху чэфу дрихьэлIакъым, дызыхуэзахэр цIыхуфI защIэщ. Мыбы щыIэкъым рекламэ хэIэтыкIахэр, зэрызехьэхэр, пивэ е тутын къудей щащэ тыкуэныжь цIыкIухэр! Сэ си гугъащ гупсэхугъуэ щыбгъуэтын щIыпIэ Урысейм имыIэжу… ЕхъулIэныгъэхэр уиIэну, КъБР-м и зыгъэпсэхупIэхэм нэхъри зевгъэужьыну, фи щэнхабзэ хьэлэмэтыр фхъумэну сынывохъуэхъу. Сэ сыхуейщ фи щIыналъэ дахащэм деплъын, фи цIыхухэм я гуапагъэр аргуэру зыхэтщIэн папщIэ дяпэкIи фи деж дыкъэкIуэну!»
КъБР-м и Iэтащхьэмрэ и Правительствэмрэ
я пресс-IуэхущIапIэ.
